เคาะจ่ายเงินปันผลและอนุมัติซื้อหุ้นเคทีบี ลีสซิ่ง
มติที่ประชุมผู้ถือหุ้นเคทีซีปี 2564 เคาะจ่ายเงินปันผลหุ้นละ 0.88 บาท และอนุมัติซื้อหุ้นเคทีบี ลีสซิ่ง 75.05 ล้านหุ้น
8 เม.ย. 2564

วันนี้ (8 เมษายน 2564) นายระเฑียร ศรีมงคล กรรมการและประธานเจ้าหน้าที่บริหาร “เคทีซี” หรือ บริษัท บัตรกรุงไทย จำกัด (มหาชน) พร้อมด้วยคณะกรรมการบริษัทฯ ได้จัดประชุมสามัญผู้ถือหุ้นประจำปี 2564 โดยที่ประชุมฯ มีมติอนุมัติจ่ายเงินปันผลในอัตราหุ้นละ 0.88 บาท ภายในวันที่ 7 พฤษภาคม 2564 รวมเงินปันผลทั้งสิ้น 2,268,933,982 บาท
นอกจากนี้ที่ประชุมฯ ยังได้อนุมัติการเข้าซื้อหุ้นสามัญของบริษัท กรุงไทยธุรกิจลีสซิ่ง จำกัด จากธนาคารกรุงไทย จำกัด (มหาชน) จำนวนทั้งสิ้น 75,050,000 หุ้น คิดเป็นสัดส่วนร้อยละ 75.05 ของจำนวนหุ้นทั้งหมดของกรุงไทยลีสซิ่ง เพื่อให้เคทีซีสามารถเสนอสินเชื่อที่เกี่ยวกับรถยนต์ได้ครบวงจร และขยายผลิตภัณฑ์ในกลุ่มสินเชื่อเช่าซื้อและลีสซิ่งให้กับฐานลูกค้าปัจจุบันของเคทีซีได้ทันที อีกทั้งยังเพิ่มโอกาสขยายธุรกิจเข้าสู่ตลาดสินเชื่อของผู้ประกอบการ SME ในอนาคต ซึ่งจะทำให้เคทีซีมีสัดส่วนสินเชื่อมีหลักประกันมากขึ้น รองรับความเสี่ยงจากความไม่แน่นอนในการดำเนินธุรกิจ โดยบริษัทฯ จะใช้ประโยชน์จากความสามารถและสินทรัพย์ของกรุงไทยลีสซิ่งจากสาขา 11 แห่งที่ตั้งอยู่ในจังหวัดสำคัญทั่วประเทศไทย สร้างความสัมพันธ์กับกลุ่มลูกค้าท้องถิ่นหรือตัวแทนจำหน่ายในพื้นที่นั้นๆ ในการปล่อยสินเชื่อ ตลอดจนแนะนำบริการอื่นๆ ของเคทีซี ให้กับฐานลูกค้าของกรุงไทยลีสซิ่งและธนาคารกรุงไทยได้อีกด้วย
การประชุมดังกล่าวจัดขึ้น ณ ห้องแกรนด์ฮอลล์ โรงแรม ดิ แอทธินี โฮเทล แบงค็อกฯ โดยบริษัทฯ ได้ปฏิบัติตามมาตรการและมีการประกาศแนวทางปฏิบัติตนสำหรับผู้เข้าร่วมประชุมสามัญผู้ถือหุ้นประจำปี 2564 กรณีการแพร่ระบาดของ Covid-19 และคำบอกกล่าวการคุ้มครองข้อมูลส่วนบุคคล (Privacy Note) ให้ผู้ถือหุ้นทราบก่อนวันจัดประชุม นอกจากนี้ เคทีซีกับผู้ถือหุ้นยังให้ความสำคัญกับการอนุรักษ์สิ่งแวดล้อมเพื่อการพัฒนาอย่างยั่งยืน จึงได้ร่วมกันลดการใช้กระดาษและพลาสติกในการประชุมฯ โดยสามารถลดปริมาณก๊าซเรือนกระจก (Carbon Footprint) 122,903.98 กิโลคาร์บอน เทียบเท่าการปลูกต้นไม้ใหญ่ 13,657 ต้น ภายใต้โครงการ “Care the Bear”